Dómsmálaráðuneytið

Lækjargötu

101 Reykjavík

**Mál nr. 122/2020: Umsögn FFR um drög að frumvarpi til laga um sýslumann.**

Í upphafi vill Félag forstöðumanna ríkisstofnana (FFR) gera athugasemd við þann stutta frest, sem gefinn er til athugasemda við frumvarpsdrögin, eða einungis tvær vikur, sem auk þess eru yfir hásumarleyfistímann og því erfitt að vinna vandaða umsögn við þær aðstæður.

Frumvarpið, sem felur í sér að frá og með 1. janúar 2024 verði núverandi níu umdæmi sýslumanna lögð niður og landið gert að einu umdæmi, snertir alla landsmenn enda veita sýslumannsembættin þjónustu vítt og breytt um landið og gegna hlutverki stjórnsýslumiðstöðva ríkisins í héraði. Þá má ekki gleyma þeim fjölda starfsmanna, sem vinnur hjá sýslumönnum, en frumvarpið gerir ráð fyrir að þeim verði öllum sagt upp störfum. Að vísu skal skv. frumvarpinu leitast við að raska högum starfsfólks sem minnst og bjóða því að sinna svipuðum verkefnum og áður en hvaða launakjör verða í boði við hið nýja embætti er óljóst, enda er ekki að sjá neina kostnaðargreiningu í frumvarpsdrögunum, né langtímaáætlun um rekstur hins nýja embættis, eins og Ríkisendurskoðun hefur þó lagt ríka áherslu á að sé gert við sameiningar stofnana, sjá meðal annars skýrsluna „*Sýslumenn Samanburður milli embætta*“ sem fjallaði um fækkun sýslumannsembættanna úr 24 í 9 og aðskilnað frá lögreglu 1. janúar 2015. Gerði Ríkisendurskoðun grein fyrir breytingunum og hvernig til tókst með þær í skýrslu sem það skilaði til Alþingis í mars 2019.

Við gerð frumvarpsins hefur ekkert samráð verið haft við Félag forstöðumanna ríkisstofnana, þrátt fyrir að frumvarp dómsmálaráðherra geri ráð fyrir að grundvallarbreytingar eigi sér stað á réttarstöðu hóps forstöðumanna. Nánar tiltekið er um að ræða níu félagsmenn, sem nú veita forstöðu níu ríkisstofnunum, en samkvæmt bráðabirgðaákvæði II verða störf núverandi sýslumanna lögð niður frá og með 1. janúar 2024 og þeim ekki boðið starf við hið nýja embætti. Við þetta vill FFR gera alvarlegar athugasemdir.

Skv. 3. gr. frumvarpsins er nýjum sýslumanni ætlað að ráða „stjórnanda“ fyrir hvert „svæði“ samsvarandi núgildandi umdæmaskipan, sem ætlað er að fara með „daglega stjórn innan svæðisins og þau verkefni sem honum eru falin af sýslumanni“. Í greinargerð kemur fram að þessir daglegu stjórnendur þurfi að hafa viðamikla þekkingu og eftir atvikum reynslu af þeim lögmæltu verkefnum sem sýslumaður gegnir. Þessir nýju „svæðisstjórar“ munu því hafa áþekku hlutverki að gegna og núverandi sýslumenn, en þessar nýju stöður verða auglýstar og sýslumönnum ekki veittur forgangur að þeim.

Í álitum Umboðsmanns Alþingis og dómum vegna mála er varða niðurlagningu starfa má finna rök sem hníga að því að þeir embættismenn sem missa stöður sínar gætu átt að njóta forgangs í þau nýju störf sem skapast skv. nýju skipuriti. Sem dæmi má nefna dóm Héraðsdóms Reykjavíkur nr. E-1810/2021, sem fjallar um niðurlagningu starfs, en þar kemur fram að þrátt fyrir að til staðar sé svigrúm til að endurskipuleggja og hagræða í starfsemi stofnana þá sé vali á leiðum til að ná þeim markmiðum settar skorður af grunnreglum stjórnsýsluréttar. Þar á meðal sé réttmætisreglan, en samkvæmt henni verði stjórnvöld ávallt að reisa matskenndar ákvarðanir á málefnalegum sjónarmiðum. Þannig verði, ef starfsmönnum er fækkað í hagræðingarskyni, að leggja mat á það hvernig þeir nýtast í starfsemi viðkomandi stofnunar. Einnig beri að gæta meðalhófsreglu stjórnsýsluréttar með því að fara ekki strangar í sakirnar en nauðsyn ber til við töku íþyngjandi ákvörðunar. Í málinu var fallist á að brotið hefði verið gegn rétti starfmanns með saknæmum og ólögmætum hætti svo varðaði bótaskyldu, enda hefði framganga gagnvart honum verið til þess fallin að vera meiðandi og skaða faglegt orðspor hans auk þess sem hún var til þess fallin að valda verulegri röskun á stöðu hans og högum.

Í áliti Umboðsmanns Alþingis í máli nr. 9040/2016 tók umboðsmaður fram að stjórnvöld yrðu að taka til skoðunar á grundvelli meðalhófsreglu hvort nauðsynlegt væri að segja starfsmanni upp störfum í tilefni af skipulagsbreytingum eða hvort unnt væri að beita vægara úrræði, eins og að breyta störfum hans þannig að hann fengi ný verkefni sem telja mætti honum samboðin.

Með vísan til ofangreinds dregur FFR í efa að skipulagsbreyting sem þessi standist lög að því er réttindi forstöðumanna ríkisins varðar og vert sé að skoða nánar hvort það samrýmist ákvæðum laga að leggja niður störf skipaðra embættismanna (sýslumanna) og stofna á sama tíma til mjög eðlislíkra starfa svæðisstjóra, án þess að bjóða viðkomandi embættismönnum að gegna hinum nýju störfum.

Í samræmi við anda nýrra regla um starfsumhverfi forstöðumanna telur félagið líka brýnt að yfirvöld hugi vel að framtíðarmöguleikum þeirra reynslumiklu forstöðumanna sem þarna eiga í hlut, en þeir hafa meðal annars tekið forystu í stafrænni þróun sýslumannsembættanna og auðveldað þannig og einfaldað aðgengi almennings að þeirri þjónustu, sem embættin veita. Enda sýna mælingar að ánægja með þjónustu embættanna er mikil og hefur aukist undanfarin ár.

Ekki gefst færi á ítarlegri umsögn á þessu stigi, enda fyrirvarinn stuttur, en FFR telur að vanda verði undirbúning svo viðamikils frumvarps hvað varðar kostnaðarmat, framtíðarskipulag og samspil við önnur lög og reglur s.s. réttarfarslög og meginreglur stjórnsýsluréttar.

Félag forstöðumanna ríkisins lýsir sig reiðubúið til samráðs hvað efni frumvarpsin varðar.

Reykjavík, 21. júlí 2022

Félag forstöðumanna ríkisstofnana

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kristján Sverrisson formaður